
Zadeva: Predlog za dopolnitev Pravil gasilske službe

Ob spremljanju izvajanja gasilske službe včasih ugotavljamo, da se v gasilski organizaciji pojavljata vedno večji nered in nedisciplina, ne upoštevajo se Pravila gasilske službe, gasilski vodje ne izvršujejo dogovorjenih nalog, ne upoštevajo hierahije, posamezniki in društva delajo na svojo roko, skratka, nedisciplina se povečuje, nimamo pa mehanizma, s katerim bi lahko preprečevali takšno ravnanje.

Tu gre izpostaviti predvsem določene gasilke vodje, ki s takšnim početjem dajejo negativen zgled ostalemu članstvu in s tem povzročajo nedisciplino pri izvrševanju nalog, neprimeren in zasmehujoč odnos do nadrejenih, skratka negativno vplivajo na razvoj gasilske organizacije.

Ponavadi pride do takšnih nepravilnosti takoj, ko si posamezniki pridobijo določen čin v gasilstvu, običajno gre za vodje enot, naslednja, še slabša stopnja pa je član višjega poveljstva.

Ni nam znano, zakaj do takšnih ekscesov prihaja, saj dvomimo, da bi se posamezniki takšnega ravnanja naučili pri njihovemu usposabljanju, saj izobraževalni program zajema samo tisto, kar bi gasilski vodje morali obvladati, na prvem mestu bi morala biti izpostavljena disciplina.

V okviru zveze smo na to temo imeli vrsto sestankov, zapisniško ugotavljali nepravilnosti, opozarjali, vendar sprememb ni in jih tudi ni pričakovati, saj ti posamezniki smatrajo, da gre za šikaniranje in vztrajajo pri svojem početju.

Zato predlagamo, da se v nova Pravila gasilske službe poleg poglavja o činih in napredovanju vnese tudi poglavje o odvzemu čina in funkcije (degradacija), v kolikor posameznik vztrajno krši vse predpisane normative in ne upošteva danih opozoril za izboljšanje stanja. 

Seveda bi morala takšna določba imeti določena varovala, saj bi sicer predlogi za odvzem čina ali funkcije deževali po dolgem in počez, zato bi moralo to varovalo vsebovati določilo, na podlagi katerega je odvzem čina možen samo iz dokazljivih, ponavljajočih in namernih vzrokov.

Takšne ukrepe poznajo tudi druge uniformirane formacije, zato ne vidimo razloga, zakaj bi bilo gasilstvo izjema.

Splošno je namreč znano mnenje, da, ko gasilec enkrat pridobi določen čin, mu ga nihče več ne more odvzeti, zato je stanje v gasilstvu pač primerno takšnemu mišljenju. Pri tem dodajamo, da Poslovnik o delu častnega razsodišča nima takšnih sankcij, ki bi uspešno vplivale na popravo stanja, saj opomini ne zaležejo, izključitev pa je možna samo na podlagi sklepa častnega razsodišča PGD, ki pa še ni nikoli izključilo svojega člana.

Tudi ni primerno, da bi se skrivali za častnim razsodiščem, saj bi moralo takšne ukrepe predlagati višji vodje v okviru svojih poveljstev, ki bi morali zbrati vsa dokazila in jih posredovati na višji nivo, kjer bi se po pritožbenem postopku sprejela dokončna odločitev.

Zavedamo se, da gre za enega najstrožjih predlogov za ukrepanje, vendar je bila problematika predstavljena tudi na seji Poveljstva regije Ljubljana III 18.09.2003. Soglasno je bil sprejet sklep, da GZ Mengeš pripravi predlog za Gasilsko zvezo Slovenije.

V pričakovanju obravnave predloga, predvsem pa vašega odgovora vas pozdravljamo

NA POMOČ!

